Národný pamätník olympionikov

Národný pamätník olympionikov je pamätník nachádzajúci sa na Národnom cintoríne v Martine na počesť olympionikov zo Slovenska. Podľa Štatútu Pamätníka olympionikov ide o symbolický prejav vďaky občanov Slovenskej republiky výnimočným už nežijúcim športovcom - medailistom z olympijských hier za reprezentáciu krajiny. Autorom pamätníka je slovenský architekt Ing. Mojmír Vychodil. Pamätník spravuje Slovenský olympijský výbor.

 História 
Existujúci pamätník je výsledkom dlhoročných snáh o zriadenie pietneho miesta, na ktorom by si mohla verejnosť uctiť pamiatku športovcov, ktorí reprezentovali svoju vlasť na najvyššej úrovni - na olympijských hrách. Významní predstavitelia slovenského olympijského hnutia - predovšetkým čestný člen SOV Bohumil Golian, čestný predseda Slovenského olympijského výboru Vladimír Černušák a predseda Združenia olympijských klubov Slovenskej republiky Ivan Čierny - sa už od deväťdesiatych rokov 20. storočia vyslovovali za myšlienku vybudovania pamätníka po vzore iných krajín. Napokon sa myšlienky chopil Slovenský olympijský výbor a začal s rokovaním o umiestnení pamätníka. Do úvahy prichádzala Bratislava či Vysoké Tatry. Rozhodnutie padlo na mesto Martin, ktoré ponúklo dôstojné miesto na Národnom cintoríne a finančnú spoluúčasť na projekte. Na dizajn nového pamätníka bola 10. mája 2012 vyhlásená súťaž a spomedzi 19 súťažných návrhov bol vybraný projekt mladého bratislavského architekta Mojmíra Vychodila.

Základný kameň Národného pamätníka olympionikov na Národnom cintoríne v Martine položili 6. novembra 2013. Bolo však treba doriešiť financovanie celej stavby. Okrem príspevku Medzinárodného olympijského výboru, Slovenského olympijského výboru a mesta Martin (dotácia 20 tisíc eur z mestského rozpočtu) bola vyhlásená aj verejná zbierka.   

O necelý rok od položenia základného kameňa, 16. októbra 2014, dokončený pamätník slávnostne odhalilo šesť slovenských olympionikov - Eva Šuranová, Mária Jasenčáková, Danka Barteková, Anton Urban, Jozef Labuda a Michal Martikán. Večný oheň na pamätníku zapálil dvojnásobný bronzový medailista a predseda komisie športovcov SOV Jozef Gӧnci.  

 Architektúra 
Pamätník má obdĺžnikový pôdorys. Na vyvýšenom čiernom podstavci z čiernej žuly Nero Zimbabwe s lešteným povrchom je umiestnených päť žulových okruhliakov zo svetlo šedej žuly s tryskaným povrchom, každá s priemerom približne 1 meter a hmotnosťou okolo 3 ton. Podstavec predstavuje krajinu a jej obyvateľov, kamene symbolizujú päť olympijských kruhov a zároveň tatranské štíty, ktoré sa týčia vysoko nad krajinou a sú nositeľmi najvyšších ľudských ideálov. Uprostred kamenných gúľ je zapustený kahan - večný oheň, ktorý predstavuje olympijský oheň. Leštený povrch podstavca je členený na jednotlivé obdĺžniky (predstavujúce jednotlivých ľudí žijúcich v krajine), pričom z množstva "bezmenných" nepravidelne vystupujú farebné tabuľky predstavujúce výnimočných športovcov. Dlaždice majú zlatú (zliatina Cu - Al), striebornú (anticoro) alebo bronzovú farbu - vždy podľa toho, akú najcennejšiu medailu športovec na olympijských hrách získal. Na každej tabuľke je uvedené meno a základné faktografické údaje o príslušnom olympionikovi. Pri odhalení pamätníka bolo do podstavca osadených 24 kusov dlaždíc s menami športovcov, z toho 21 bolo umiestnených na vodorovnej ploche a 3 na čelnej kolmej stene podstavca.

Dielo získalo Výročnú trofej Medzinárodného olympijského výboru „Šport a umenie“ 2014 a Cenu Ladislava Chudíka za architektonické dielo propagujúce šport a olympizmus 2014.

 Štatút pamätníka a ocenení športovci 
Štatút Pamätníka olympionikov je dokument, ktorý popisuje účel pamätníka, jeho podobu a upravuje pravidlá, podľa ktorých je možné umiestniť na pamätník meno športovca. Bol schválený dňa 25. februára 2016 v Bratislave na zasadnutí Výkonného výboru Slovenského olympijského výboru. K úpravám v Štatúte došlo  4. mája 2017.

V zmysle Štatútu má právo na umiestnenie tabuľky s menom každý nežijúci olympijský medailista, ktorý sa narodil na území Slovenska. Ak získal viacero rôznych medailí, tabuľka bude mať farbu najcennejšej z nich. Tabuľka má obsahovať okrem mena a priezviska (u žien vrátane rodného priezviska) aj druh športu, rok konania olympiády, medailové umiestnenie a štát, ktorý vtedy športovec reprezentoval. Štatút pripúšťa aj možnosť umiestniť na pamätník tabuľku olympionika, ktorý sa nenarodil na území Slovenska, ale výrazne sa zaslúžil o jeho reprezentáciu. Nomináciu športovca navrhuje päťčlenná nominačná komisia, ktorú vymenúva a odvoláva Výkonný výbor Slovenského olympijského výboru. Predsedom komisie je prezident SOV.   

 Ocenení športovci 
 Meno športovca  Rokocenenia  Druh športu  Získaná medaila  Rok získaniamedaily  ŠtátMikuláš Athanasov 2014 zápasenie (gréckorímsky štýl)  25px bronz  1952  Vladimír Dzurilla 2014 ľadový hokej 25px bronz25px striebro25px bronz  196419681972  Bohumil Golian 2014 volejbal 25px striebro25px bronz  19641968  František Gregor 2014 ľadový hokej 25px bronz  1964  Zoltán Imrich Halmaj 2014 plávanie (200 m voľným spôsobom)(4000 m voľným spôsobom)(1000 m voľným spôsobom)(50 yd voľným spôsobom)(100 yd voľným spôsobom)(100 m voľným spôsobom)(4 x 200 m voľným spôsobom)  25px striebro25px striebro25px bronz25px zlato25px zlato25px striebro25px striebro  1900190019001904190419081908  Jozef Herda 2014  zápasenie (gréckorímsky štýl)  25px striebro  1936  ČeskoslovenskoĽudovít Kmeťko 2014 gymnastika (voľné cvičenie družstiev)  25px striebro  1912  Mór Koczán(Miklós Kovács)  2014 atletika (hod oštepom)  25px bronz  1912  Vincent Lafko 2014 hádzaná 25px striebro  1972  Štefan Matlák 2014 futbal 25px striebro  1964  Ondrej Nepela 2014 krasokorčuľovanie 25px zlato  1972  Matylda Pálfyová 2014  gymnastika (družstvá)  25px striebro  1936  ČeskoslovenskoDušan Pašek 2014  ľadový hokej  25px striebro  1984  Peter Pospíšil 2014  hádzaná  25px striebro  1972  Alexander Prokopp 2014 športová streľba (vojenská puška na 300m)  25px zlato  1912  Pavel Schmidt 2014 veslovanie (dvojskif)  25px zlato  1960  František Schmucker 2014  futbal  25px striebro  1964  Július Strnisko 2014  zápasenie (voľný štýl)  25px bronz  1980  Eva Šuranová 2017 atletika  25px bronz  1972  Alojz Szokol 2014  atletika (beh na 100 m)  25px bronz  1896  Rudolf Tajcnár 2014  ľadový hokej  25px bronz  1972  Július Toček 2014  veslovanie  25px bronz  1964  Július Torma 2014 box 25px zlato  1948  Ladislav Troják 2014  ľadový hokej  25px striebro  1948  Vladimír Weiss 2018 futbal  25px striebro  1964  Vojtech Zulawsky 2014 šerm (šabľa)  25px striebro  1908  

 Referencie 

 Iné projekty 

 Externé odkazy 
 Oficiálna stránka pamätníka

Kategória:Pamätníky na Slovensku